Kina tar opp kampen mot ny fugleinfluensa
Det nye H7N9-viruset ser foreløpig ikke ut til å smitte mellom mennesker. - Kina vil styrke sin ledende posisjon i bekjempelsen av virus, og koordinere og ta i bruk hele nasjonens helsesystem for å bekjempe dette viruset, sier Kinas helseminister i en uttalelse. Torsdag kom nyheten om det fjerde dødsfallet som følge av viruset. I Hong Kong er myndighetene forberedt på å iverksette planen for influensapandemi, og overvåker alle kyllingfarmer nøye. I tillegg til utstrakt vaksinering, har de også sluttet å importere levende fugler fra fastlandet. I tillegg er også Japan og Vietnam på vakt, og sistnevnte har stoppet importen av kinesisk fjærkre. På flyplassene i Hong Kong og Japan får passasjerene beskjed om å si ifra dersom de føler seg uvel eller tror de kan ha influensa. Over hele verden undersøker influensaeksperter prøver av viruset for å vurdere den skadepotensialet. Hvordan mennesker har fått viruset er fortsatt uklart, da det foreløpig ikke er påvist hos dyr. Det kan ikke utelukkes at viruset kan mutere slik at det kan smitte mennesker imellom.
Kina mobiliserer for å bekjempe en ny type dødelig fugleinfluensa. Så langt er viruset påvist hos ti mennesker, og fire av dem har dødd.